
         REPUBLIKA HRVATSKA
OPĆINSKI PREKRŠAJNI SUD U ZAGREBU
       Zagreb, Avenija Dubrovnik br. 8

     	 Poslovni broj: Pp-6418/2026
	
U IME REPUBLIKE HRVATSKE

P R E S U D A
	
Općinski prekršajni sud u Zagrebu po sucu Valeriji Radić uz sudjelovanje zapisničarke Danijele Brebrić u prekršajnom postupku protiv okrivljenika Tihomira Relića, zbog djela prekršaja iz čl. 229. st. 7. Zakona o sigurnosti prometa na cestama (NN 67/08, 48/10, 74/11, 82/13, 158/13, 92/14, 64/15, 108/17, 70/19, 70/19, 42/20, 114/22, 133/23, 145/24), povodom prigovora okrivljenika na obavezni prekršajni nalog Gradskog ureda za obnovu, izgradnju, prostorno uređenje, graditeljstvo i komunalne poslove, klasa: 340-07/24-03/12885, nakon žurnog postupka, 

				p r e s u d i o    j e

I Temeljem čl. 183. Prekršajnog zakona (NN 107/07, 39/13, 157/13, 110/15, 70/17,118/18, 114/22)

Okrivljenik: Tihomir Relić, sin Mirka i Milke, rođen 26.09.1975. u Glini, s prebivalištem u Donji Desinec, Donji Desinec 131, državljanin RH, OIB 62382379192, SSS, vozač, zaposlen u vlastitoj firmi Vano Vanss d.o.o., s mjesečnim primanjima u iznosu od oko 1.200,00 eura, rastavljen, otac dvoje djece, prekršajno nekažnjavan, protiv njega se ne vodi drugi postupak za drugi prekršaj ili kazneno djelo, 

OSLOBAĐA SE OD OPTUŽBE

da kao vlasnik vozila reg. oznaka ZG 5240-IO u ostavljenom roku od 15 dana odnosno od dana 18. ožujka 2024. do dana 2. travnja 2024. nije dostavio Gradskom uredu za obnovu, izgradnju, prostorno uređenje, graditeljstvo i komunalne poslove, vjerodostojne podatke o osobi koja je u vrijeme prekršaja 12. veljače 2024. u 18:36 sati upravljala navedenim vozilom na lokaciji Bakačeva ulica 9, Zagreb,

pa da bi time počinio prekršaj iz čl. 229. st. 7. Zakona o sigurnosti prometa na cestama. 

II Temeljem čl. 140. st. 2. Prekršajnog zakona troškovi prekršajnog postupka iz čl. 138. st. 2. t. 2. do 5. i t. 7. Prekršajnog zakona padaju na teret proračunskih sredstava.



Obrazloženje

	1. Gradski ured za obnovu, izgradnju, prostorno uređenje, graditeljstvo i komunalne poslove, klasa: 340-07/24-03/12885 izdao je 18.06.2025. obavezni prekršajni nalog kojim je okrivljenika proglasio krivim, zbog djela prekršaja činjenično i pravno opisanog u izreci ove presude, a na koji nalog je okrivljenik pravodobno podnio prigovor, pa je isti stavljen izvan pravne snage i nastavljeno je sa prekršajnim postupkom.   
	2. Okrivljenik ispitan pred ovim sudom izjavio je da je bio vlasnik navedenog vozila, međutim isto vozilo sam prodao dana 29. siječnja 2024., tako da u vrijeme prekršaja nije bio vlasnik istog tako da nije bio u obvezi dostaviti tražene podatke o identitetu vozača. 
3. U tijeku postupka analizirana je obrana okrivljenika, izvršen je uvid u obavijest za davanje podataka o identitetu vozača te ugovor o kupoprodaji motornog vozila kojeg je okrivljenik dostavio u spis, iz kojeg proizlazi da je navedeno vozilo reg. oznake ZG 5240-IO prodao 29. siječnja 2024.
4. S obzirom na navedeno, kako je u postupku utvrđeno da okrivljenik u vrijeme prekršaja nije bio vlasnik navedenog vozila, a što proizlazi iz gore navedenog kupoprodajnog ugovora, pa kako prekršajem nisu ostvarena sva bitna obilježja djela istoga, to je sud temeljem u izreci citiranih propisa okrivljenika oslobodio od optužbe za navedeno djelo prekršaja.   
5. Obzirom je okrivljenik oslobođen od optužbe, shodno tome odlučeno je da troškovi postupka padaju na teret proračunskih sredstava. 

Ova presuda je pravomoćna.
Protiv presude žalba nije dopuštena.

U Zagrebu, 12. lipnja 2026.

     Zapisničar								     Sudac
Danijela Brebrić 							        Valerija Radić			

Dostavna naredba:
1. Okrivljenik Tihomir Relić, Donji Desinec 131
2. Tužitelju Gradski ured za obnovu, izgradnju, prostorno uređenje, graditeljstvo i komunalne poslove
3. Pismohrana-ovdje

